ไฟแนนซ์ทูเดย์
โดย...ช.ชดา
29 มิ.ย. 2559

โดย...ช.ชดา
...ผู้บริหารแบงก์รัฐขณะนี้ต้องยกให้ ฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) อายุน้อยที่สุด แต่อาจจะทำสถิติแซงหน้ารุ่นพี่แบบไม่เห็นฝุ่นในเรื่องการได้รับใบปลิว บัตรสนเท่ห์ คุณฉัตรบอกว่าได้รับตั้งแต่ปีแรกที่เข้าทำงานที่ ธอส. และไม่เคยทิ้งเลยสักฉบับ เก็บไว้ได้เป็นปึ้ก ว่างๆ ก็เอามาดูไว้ปลงว่า ทำงานก็มีทั้งรักและคนชัง อะไรที่มันไม่ใช่เรื่องจริงก็อย่าไปแคร์ ชีวิตคนเราต้องดำเนินต่อไป
...เมื่อวันที่ 27 มิ.ย.ที่ผ่านมา ฝ่ายรีเทลแบงก์กิ้งของธนาคารไทยพาณิชย์ ในนามของ “YP Fanclub” ปิดแผนกจัดเลี้ยงอำลาเป็นการภายในให้ ญนน์ โภคทรัพย์ อดีตกรรมการผู้จัดการ ธนาคารไทยพาณิชย์ ที่ตอนนี้เหลือแค่ตำแหน่งกรรมการธนาคารอย่างเดียว งานเลี้ยงเป็นไปอย่างอบอุ่น พร้อมน้ำตาแห่งความอาลัยที่พนักงานมีให้ YP และพร้อมใจกัน ยกให้เป็นเอ็มดีที่มีคำขอบใจติดปลายลิ้นทุกครั้งที่ใช้ผู้ใต้บังคับบัญชาทำงาน และเป็นผู้สร้างสถิติประชุมเช้าที่สุดเริ่มตั้งแต่ เวลา 06.30 น. เลยทีเดียว